50ഓളം വിദ്യാര്ത്ഥിനികളുടേയും അദ്ധ്യാപികമാരുടേയും ചിത്രങ്ങള് മോര്ഫ് ചെയ്ത് പ്രചരിപ്പിച്ചു ഐഐടി വിദ്യാര്ത്ഥി പിടിയില് ന്യൂഡല്ഹി: വിദ്യാര്ത്ഥികളുടേയും അദ്ധ്യാപികമാരുടേയും ചിത്രങ്ങള് മോര്ഫ് ചെയ്ത് ഭീഷണിപ്പെടുത്തിയ സംഭവത്തില് ഐഐടി ഖരഗ്പൂരില് വിദ്യാര്ത്ഥിയായ 19കാരനെ അറസ്റ്റ് ചെയ്തു. ഐഐടിയില് ബിടെക് വിദ്യാര്ത്ഥിയും, ബിഹാര് പാട്ന സ്വദേശിയുമായ മഹാവീര് കുമാര് ആണ് അറസ്റ്റിലായത്. രണ്ട് മാസം നീണ്ട അന്വേഷണത്തിനൊടുവില് ഡല്ഹി പോലീസാണ് ഇയാളെ പിടികൂടിയത്. ഡല്ഹിയിലെ പ്രശസ്തമായ ഒരു സ്കൂളിലെ വിദ്യാര്ത്ഥിനികളേയും അദ്ധ്യാപകരേയുമാണ് ഇയാള് ഭീഷണിപ്പെടുത്തിയത്. ഇവരുടെ ഓണ്ലൈന് ക്ലാസുകളില് പങ്കെടുക്കുകയും, വാട്സ്ആപ്പ് ഗ്രൂപ്പുകളില് ചേര്ന്ന് മോര്ഫ് ചെയ്ത ചിത്രങ്ങള് പ്രചരിപ്പിക്കുകയായിരുന്നു. നിരവധി വിദ്യാര്ത്ഥികളുടെ ഫോണ് നമ്ബറുകള് ഇയാള് ചോര്ത്തി എടുത്തിരുന്നു. ഇവരുടെ അദ്ധ്യാപികമാരുമായും ഇയാള് സംസാരിച്ചിട്ടുണ്ട്. ഇത്തരത്തില് 50ഓളം പ്രായപൂര്ത്തിയാകാത്ത പെണ്കുട്ടികളേയും അദ്ധ്യാപികമാരേയും ഇയാള് ഭീഷണിപ്പെടുത്തിയിട്ടുണ്ട്. ഇവരുടെയെല്ലാം പേരില് പ്രതി വ്യാജ ഇന്സ്റ്റഗ്രാം പ്രൊഫൈല് ഉണ്ടാക്കിയതായും പോലീസ് കണ്ടെത്തിയിട്ടുണ്ട്. ഇതിന് ശേഷമാണ് വിദ്യാര്ത്ഥികള്ക്ക് പഠനാവശ്യത്തിനായി ഉണ്ടാക്കിയ വാട്സ്ആപ്പ് ഗ്രൂപ്പുകളില് കയറി ചിത്രങ്ങള് പ്രചരിപ്പിച്ചത്. കഴിഞ്ഞ ഓഗസ്റ്റ് ആറിനാണ് ഇത് സംബന്ധിച്ച് സ്കൂള് പ്രിന്സിപ്പല് പോലീസില് പരാതി നല്കുന്നത്. ഓണ്ലൈന് വഴി ഒരാള് വിദ്യാര്ത്ഥികളെ ഭീഷണിപ്പെടുത്തുന്നുവെന്നായിരുന്നു പരാതി. ഇന്റര്നാഷണല് നമ്ബറുകള് ഉപയോഗിച്ചാണ് പ്രതി പെണ്കുട്ടികളെയും അദ്ധ്യാപികമാരേയും വിളിച്ചിരുന്നത്. 33 വിര്ച്വല് വാട്സ്ആപ്പ് നമ്ബറുകള് ഇയാള് ഉപയോഗിച്ചിരുന്നുവെന്നും പോലീസ് പറഞ്ഞു. പുതിയ സാങ്കേതിക വിദ്യകള് ഉപയോഗിച്ചാണ് ഇയാള് കുറ്റകൃത്യം തുടര്ന്ന് വന്നിരുന്നത്. വിദ്യാര്ത്ഥികളില് ഒരാളെ മൂന്ന് വര്ഷം മുന്പ് കുമാര് പരിചയപ്പെട്ടിട്ടുണ്ട്. ഈ പെണ്കുട്ടിയുമായി ഓണ്ലൈനില് നിരവധി തവണ ഇയാള് സംസാരിച്ചിട്ടുണ്ട്. ഈ പെണ്കുട്ടിയുടെ ഫോണില് നിന്നാണ് കൂടുതല് പേരുടെ വിവരങ്ങള് ചോര്ത്തിയെടുത്തതെന്നും പോലീസ് പറഞ്ഞു.